b"\n_START_ARTICLE_\nManuela Trasobares i Haro\n_START_SECTION_\nBiografia\n_START_PARAGRAPH_\nVa estudiar belles arts a la Facultat de Belles Arts de la Universitat de Barcelona, pintura i escultura a les escoles Massana i Leonardo Da Vinci de Barcelona i bel canto al Conservatori de Sofia (Bulg\xc3\xa0ria). Ha actuat com a mezzosoprano al Liceu de Barcelona, a La Scala de Mil\xc3\xa0 i al Palau de la M\xc3\xbasica de Val\xc3\xa8ncia. Ha treballat tamb\xc3\xa9 per a espectacles d'\xc3\xb2pera._NEWLINE_Amb 17 anys es va sotmetre a Londres a una operaci\xc3\xb3 de reassignaci\xc3\xb3 de sexe i des d'aquest moment va comen\xc3\xa7ar la seva lluita per la igualtat._NEWLINE_L'any 1997 va protagonitzar una apassionada defensa de la llibertat individual, a la manera de catarsi personal, en el programa Parle vost\xc3\xa9, calle vost\xc3\xa9 de Canal Nou, al qual havia estat convidada per l'exdirector de la revista El Temps, Josep Ramon Lluch.\n_START_SECTION_\nTraject\xc3\xb2ria\n_START_PARAGRAPH_\nInstal\xc2\xb7lada a la ciutat de Val\xc3\xa8ncia es va formar com a artista fallera i va plantar falles de car\xc3\xa0cter reivindicatiu, amb una gran implicaci\xc3\xb3 pol\xc3\xadtica (especialment amb missatges dirigits a Jos\xc3\xa9 Mar\xc3\xada Aznar i a Rita Barber\xc3\xa1). Amb l'excusa de la seva perillositat social i la denominaci\xc3\xb3 de les seves creacions com a obres d'art, que no de falles, va ser expulsada pel Gremi d'Artistes Fallers de Val\xc3\xa8ncia. Actualment pertany al Gremi d'Artistes i Artesans Fallers de Borriana._NEWLINE_En 2007 es va impedir l'exposici\xc3\xb3 de dues de les seves escultures, de tem\xc3\xa0tica religiosa, a l'Espai D'Art Contemporani de Castell\xc3\xb3, aparentment a causa de pressions a la Generalitat Valenciana per part del partit Comuni\xc3\xb3n Tradicionalista Carlista del Reino de Valencia. _NEWLINE_El 2007 es va presentar a les eleccions municipals de Geldo (Alt Pal\xc3\xa0ncia), pel partit Acci\xc3\xb3 Republicana Democr\xc3\xa0tica Espanyola (ARDE), i es va convertir en la primera regidora transsexual de l'Estat espanyol."